漲水嘆
作者：釋居簡
朝代：宋

paragraphs: 去年水爲祟，數州害田稚。
今年逾去年，低陌吞高阡。
天時杳難度，耕者虞溝壑。
問天如何其，天空無磴梯。
蒼然不可詰，試詰天所司。
司方責公田，皇暇恤我私。
率先盈囷倉，又欲豐盛粢。
長呼天不聞，問司胡不思。
反裘惜奇毳，裏盡毳孰資。
司云心是豐凶本，帝哀爾氓亂方寸。
遂令腐爛不可支，甚若秦皇齊威尸。
佞壬矯誑至於此，天橫傷殘乃其自。
濤翻天上第一禪，所感召者誠宜然。
或譏浮圖事吟牋，法當勿用浮圖言。
少陵琳琅千萬篇，留人間者百不一。
亦師粲可縛禪寂，不知此話何從出。